Document ID: 32011R1287

IZVEDBENA UREDBA KOMISIJE (EU) št. 1287/2011
z dne 9. decembra 2011
o razveljavitvi Uredbe (ES) št. 2014/2005 o dovoljenjih v okviru uvoznih režimov za banane, sproščene v prosti promet na podlagi enotne carinske stopnje, v Skupnost
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1964/2005 z dne 29. novembra 2005 o tarifnih stopnjah za banane (1) in zlasti člena 2 Uredbe,
ob upoštevanju naslednjega:
(1)
Uredba Komisije (ES) št. 2014/2005 (2) je vzpostavila sistem spremljanja uvoza banan na podlagi uvoznih dovoljenj.
(2)
S Sklepom 2011/194/EU (3) je Svet odobril sklenitev Ženevskega sporazuma o trgovini z bananami med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo (v nadaljnjem besedilu: Ženevski sporazum) ter Sporazuma o trgovini z bananami med Evropsko unijo in Združenimi državami Amerike (v nadaljnjem besedilu: Sporazum EU/ZDA). Vse podpisnice sedaj ratificirajo sporazuma. Po sklenitvi sporazumov sta se spremenila struktura in delovanje režima Unije za trgovino z bananami z oznako KN 0803 00 19.
(3)
Da se nove kvote za banane uporabljajo na podlagi Ženevskega sporazuma, je bila z Uredbo Evropskega parlamenta in Sveta (EU) št. 306/2011 (4) razveljavljena Uredba (EU) št. 1964/2005 z učinkom na datum začetka veljavnosti navedenega sporazuma.
(4)
Glede na sprejetje navedenih sporazumov, ki sta razrešila dolgotrajni spor glede banan, uporaba uvoznih dovoljenj, ki vsebujejo varščino, kot statističnega orodja ni več primeren inštrument za spremljanje trgov z bananami.
(5)
Razviti so bili novi in natančnejši načini spremljanja uvoza banan, ki so manj okorni od dovoljenj, ki podjetjem in nacionalnim upravam povzročajo upravno breme in stroške.
(6)
Zato je za uvoz banan katerega koli porekla primerno odpraviti obveznost, da morajo trgovci pridobiti uvozna dovoljenja. Uredbo (ES) št. 2014/2005 je zato treba razveljaviti. Ker člen 1(3) Uredbe (ES) št. 2014/2005 veljavnost dovoljenj omejuje na leto izdaje, je obveznost pridobivanja uvoznih dovoljenj primerno ukiniti s 1. januarjem 2012.
(7)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Uredba (ES) št. 2014/2005 se razveljavi.
Člen 2
Ta uredba začne veljati sedmi dan po objavi v Uradnem listu Evropske unije.
Uporablja se od 1. januarja 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. decembra 2011

Labels: 10
3
17